Renzo Bortolussi l’ecoartist dal Tiliment che al plâs fûr pal Mont
Al è un Friûl, lontan des stradis statâls, curiôs e origjinâl pes sôs testemoneancis di cemût che di secui nature e om a puedin vivi ben insieme e cun gust. Jù pe vie che di Borc dal Pian e va a Spilimberc, su la rive di çampe dal torent Cose, une cjase moderne cuntun zardin plen di sculturis fatis cu lis scovacis e je par ducj il ream di Renzo Bortolussi. Une barbe blancje suntune muse buine e caraterize un om che si è autodefinît “te Sierade de vite ma te Vierte par chel che al inten lis sodisfazions”. Renzo al è content plui dal solit parcè che al à vinçude la sô bataie plui grande: “Finalmentri al è rivât il “no” aes cassis di espansion, che a varessin ruvinât par simpri l’ecosisteme dal Tiliment, un flum unic che al à fat inamorâ plui di un forest”. Cu la sô associazion “A.c.q.u.a” e lis sôs protestis creativis, Bortolussi al à sensibilizât il mont intîr sul probleme “Cassis”, tant che tal mês di Otubar al è stât invidât a New York par partecipâ ae mostre “Art for the environment” che e celebrave l’artist Andrea Rusin, un furlan di Flumisel che al è daûr a vê un grant sucès cu lis sôs oparis leadis ae ecologjie tal “Grant Miluç”. Purtrop, l’uragan che al à colpide la cueste orientâl dai Stâts Unîts al à impedide la instalazion de foreste stilizade creade di Rusin e des realizazions de “The new Vision Art” di Bortolussi. Lis creazions artistichis no àn patît dam e a son a sotet intun magazen di Buffalo: dal comun di NY e je rivade la garanzie che prest la mostre si fasarà intun clime di gnove serenitât; intant, a son rivadis richiestis par vê la mostre in altris citâts. Bortolussi no si è pierdût di anim: blocât a Toronto, al è lat a cjatâ i amîs che al veve cognossût tai siei 17 agns di emigrazions tal paîs nord american e che no lu àn lassât di bessôl tes sôs iniziativis verdis. In Canadà, la int origjinarie di Frisanc e dulintor si è complimentade cun lui par vê contribuît a fâ netâ il flum Colvare dai refudums che di agns lu sporcjavin. La fame di Bortolussi – par ducj “l’artist dal Tiliment” –, daspò il sucès di critichis ae Bienâl di Vignesie, e à passât l’Ocean ma il leam cun cjase sô al è indissolubil. Prest, a Borc dal Pian, in doi etars di cjamp di sô proprietât, al nassarà un parc artistic e culturâl viert a ducj; intant, dai 14 di Novembar une sô instalazion e fâs biele mostre tal cjistiel di Spilimberc, che al da acet ae gnove “Quadreria d’arte Moderna e Contemporanea”, promovude dal pitôr contemporani Cesare Serafino. Cjase, lavôr, amiciziis, nature, rinassite: la filosofie di Bortolussi e caraterize ben il jessi furlan tal mont e il so sproc al divente pratic tes sôs sculturis, parcè che “dut ce che no si môf si romp”. ■
Daniele Martina
fur_Latn fur_Latn lmo_Latn